钦定古今图书集成/理学汇编/学行典/第191卷 > 陈参生
## 钦定古今图书集成/理学汇编/学行典/第191卷 > 陈参生

按《台州府志》：陈参生，字季诚，居父丧尽礼，事母尤尽
孝。至正庚寅，寇乱焚剽及其里，母方疾革，泣谓家人
曰：“我不可去，汝等宜各求生。”俄而寇大至，火延于邻，
参生负母逃林莽中，母曰：“我老病垂尽，汝方壮，其速
去，俱死无益也。”参生垂泣不忍舍，遂遇害。陈德永传
其事曰：“报生以死，人之道也。若季诚所谓尽其道而
死也已。”